CELEX: 32012D0194
Language: sl
Date: 2012-04-11 00:00:00
Title: 2012/194/EU: Izvedbeni sklep Komisije z dne 11. aprila 2012 o spremembi Odločbe 2008/961/ES o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostih papirjev iz tretjih držav uporabljajo pri pripravi svojih konsolidiranih računovodskih izkazov (notificirano pod dokumentarno številko C(2012) 2256)  Besedilo velja za EGP

13.4.2012   
            
            
               SL
            
            
               Uradni list Evropske unije
            
            
               L 103/49
            
         IZVEDBENI SKLEP KOMISIJE
   z dne 11. aprila 2012
   o spremembi Odločbe 2008/961/ES o nacionalnih računovodskih standardih nekaterih tretjih držav in mednarodnih standardih računovodskega poročanja, ki jih izdajatelji vrednostih papirjev iz tretjih držav uporabljajo pri pripravi svojih konsolidiranih računovodskih izkazov
   (notificirano pod dokumentarno številko C(2012) 2256)
   (Besedilo velja za EGP)
   (2012/194/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES (1) ter zlasti tretjega pododstavka člena 23(4) Direktive,
   ob upoštevanju naslednjega:
   
               (1)
            
            
               V skladu s členom 23 Direktive 2004/109/ES so izdajatelji iz tretjih držav lahko izvzeti od zahtev priprave konsolidiranih izkazov v skladu z mednarodnimi standardi računovodskega poročanja (MSRP), kakor jih je sprejela EU, če splošno sprejeta računovodska načela zadevne tretje države določajo enakovredne zahteve. Uredba Komisije (ES) št. 1569/2007 (2) zagotavlja opredelitev enakovrednosti in vzpostavlja mehanizem za določanje enakovrednosti splošno sprejetih računovodskih načel tretje države, da bi se ocenila enakovrednost teh splošno sprejetih računovodskih načel s sprejetimi mednarodnimi standardi računovodskega poročanja.
            
         
               (2)
            
            
               Pomembno je oceniti prizadevanja tistih držav, ki so uvedle ukrepe za približevanje svojih računovodskih standardov MSRP ali za sprejetje MSRP. Zato je bila Uredba (ES) št. 1569/2007 spremenjena tako, da se je obdobje začasne enakovrednosti podaljšalo do 31. decembra 2014.
            
         
               (3)
            
            
               Odločba Komisije 2008/961/ES (3) določa, da lahko izdajatelji iz tretjih držav pripravijo svoje konsolidirane računovodske izkaze v skladu z MSRP do 1. januarja 2009. V skladu s to odločbo se izdajateljem iz tretjih držav pred finančnim letom, ki se začne 1. januarja 2012 ali pozneje, dovoli, da pripravijo svoje letne in polletne konsolidirane računovodske izkaze v skladu s splošno sprejetimi računovodskimi načeli Ljudske republike Kitajske, Kanade, Republike Koreje ali Republike Indije.
            
         
               (4)
            
            
               Komisija je junija 2010 od takratnega Odbora evropskih regulativnih organov s področja vrednostnih papirjev (CESR), zdajšnjega Evropskega organa za vrednostne papirje in trge (ESMA) z Uredbo (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (4) zahtevala tehnično oceno in posodobljene informacije o napredku pri prehodu na MSRP na Kitajskem, v Kanadi, Južni Koreji in Indiji. Komisija je v celoti upoštevala poročilo, ki ga je CESR predložil novembra 2010, in posodobitve v zvezi s Kitajsko in Indijo, ki jih je maja 2011 poslal organ ESMA po preiskavi na kraju samem, ki jo je opravil januarja 2011.
            
         
               (5)
            
            
               Aprila 2010 je kitajsko ministrstvo za finance izdalo „Načrt za nadaljnje približevanje računovodskih standardov za poslovna podjetja MSRP“, s katerim je potrdilo zavezo Kitajske k nadaljevanju postopka približevanja MSRP. Od oktobra 2010 se v računovodskih standardih za poslovna podjetja izvajajo vsi trenutni standardi in razlage, izdani s strani Upravnega odbora za mednarodne računovodske standarde. Organ ESMA je sporočil, da je stopnja približevanja zadovoljiva, usklajevanje za izdajatelje Unije, ki pripravljajo svoje računovodske izkaze v skladu z MSRP, pa ni potrebno. Zato je primerno, da se kitajski računovodski standardi za poslovna podjetja od 1. januarja 2012 naprej štejejo za enakovredna sprejetim MSRP.
            
         
               (6)
            
            
               Kanadski odbor za računovodske standarde se je januarja 2006 javno obvezal, da bo sprejel MSRP do 31. decembra 2011. Z začetkom v letu 2011 je odobril vključitev MSRP v priročnik Kanadskega inštituta licenciranih računovodij kot kanadska splošno sprejeta računovodska načela za vsa pridobitna podjetja z družbeno odgovornostjo. Zato je primerno, da se kanadska splošno sprejeta računovodska načela od 1. januarja 2012 naprej štejejo za enakovredna sprejetim MSRP.
            
         
               (7)
            
            
               Korejska finančna nadzorna komisija in Korejski inštitut za revizijo sta se marca 2007 javno obvezala, da bosta sprejela MSRP do 31. decembra 2011. Korejski odbor za računovodske standarde je sprejel MSRP kot korejske MSRP (K-MSRP). K-MSRP so enaki MSRP, kot jih je izdal Upravni odbor za mednarodne računovodske standarde, njihova uporaba pa je od leta 2011 obvezna za vse družbe, ki kotirajo na borzi v Južni Koreji. Tudi finančne institucije, ki ne kotirajo na borzi, in podjetja v državni lasti morajo uporabljati K-MSRP. Druge družbe, ki ne kotirajo na borzi, se lahko odločijo za njihovo uporabo. MSRP so torej od 1. januarja 2012 sprejeti v južnokorejska splošno sprejeta računovodska načela.
            
         
               (8)
            
            
               Indijska vlada in Indijski inštitut registriranih računovodij sta se julija 2007 javno zavezala, da bosta MSRP sprejela do 31. decembra 2011, cilj pa je bil, da bodo indijska splošno sprejeta računovodska načela do zaključka programa povsem skladna z MSRP. Evropski organ za vrednostne papirje in trge je po preiskavi na kraju samem, ki jo je opravil januarja 2011, opazil, da se zdi, da se indijski računovodski standardi precej razlikujejo od MSRP. Ostajajo tudi negotovosti glede časovnega načrta izvedbe sistema poročanja, ki bi bil skladen z MSRP.
            
         
               (9)
            
            
               Glede na navedeno je primerno podaljšati prehodno obdobje za največ tri leta, in sicer do 31. decembra 2014, da se izdajateljem iz tretjih držav v Uniji omogoči priprava letnih in polletnih računovodskih izkazov v skladu s splošno sprejetimi računovodskimi načeli Indije.
            
         
               (10)
            
            
               Ker se prehodno obdobje, za katero Odločba 2008/961/ES priznava enakovrednost s kitajskimi, kanadskimi, južnokorejskimi in indijskimi splošno sprejetimi računovodskimi načeli, konča 31. decembra 2011, se ta sklep zaradi pravne varnosti uporablja od 1. januarja 2012.
            
         
               (11)
            
            
               Odločbo 2008/961/ES je zato treba ustrezno spremeniti.
            
         
               (12)
            
            
               Ukrepi, predvideni s tem sklepom, so v skladu z mnenjem Evropskega odbora za vrednostne papirje –
            
         SPREJELA NASLEDNJI SKLEP:
   Člen 1
   Člen 1 Odločbe 2008/961/ES se spremeni:
   
               1.
            
            
               drugi odstavek se nadomesti z naslednjim:
               „Od 1. januarja 2012 se naslednji standardi štejejo za enakovredne MSRP, sprejetim v skladu z Uredbo (ES) št. 1606/2002, za letne in polletne konsolidirane računovodske izkaze:
               
                           (a)
                        
                        
                           splošno sprejeta računovodska načela Ljudske republike Kitajske;
                        
                     
                           (b)
                        
                        
                           splošno sprejeta računovodska načela Kanade;
                        
                     
                           (c)
                        
                        
                           splošno sprejeta računovodska načela Republike Koreje.“;
                        
                     
         
               2.
            
            
               vstavi se naslednji tretji odstavek:
               „Za poslovna leta, ki se začnejo pred 1. januarjem 2015, lahko izdajatelji iz tretjih držav svoje letne in polletne konsolidirane računovodske izkaze pripravijo v skladu s splošno sprejetimi računovodskimi načeli Republike Indije.“
            
         Člen 2
   Ta sklep je naslovljen na države članice.
   Ta sklep se uporablja od 1. januarja 2012.
   
      V Bruslju, 11. aprila 2012
      
         
            Za Komisijo
         
         Michel BARNIER
         
            Član Komisije
         
      
   
   
      (1)  UL L 390, 31.12.2004, str. 38.
   
      (2)  UL L 340, 22.12.2007, str. 66.
   
      (3)  UL L 340, 19.12.2008, str. 112.
   
      (4)  UL L 331, 15.12.2010, str. 84.